Broj: 711-I-127-P-160-19/21-12-19

Zagreb, 8. siječnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13, 57/15. i 98/19., u daljnjem tekstu: ZSSI), **u predmetu dužnosnice Danijele Lončar**, **zamjenice općinskog načelnika Općine Kumrovec,** pokrenutog Odlukom Povjerenstva broj: 711-I-1702-P-160-19/20-10-19 od 23. listopada 2020.g.,na 110. sjednici, održanoj 8. siječnja 2021.g., donosi sljedeću:

**ODLUKU**

**I. Dužnosnica Danijela Lončar, zamjenica općinskog načelnika Općine Kumrovec, počinila je povredu članka 7. točke d. ZSSI-a, jer je uz primanje volonterske naknade za obnašanje navedene dužnosti primila i dodatne naknade i to naknadu za prisustvovanje i sudjelovanje na sjednicama Općinskog vijeća Općine Kumrovec u iznosu od 400,00 kn u 2017.g., 300,00 kn u 2018.g. i 600,00 kn u 2019.g.**

**II. Za povredu ZSSI-a, opisanu pod točkom I. ove izreke, dužnosnici Danijeli Lončar izriče se sankcija obustave isplate dijela neto mjesečne plaće u ukupnom iznosu od 2.000,00 kn, koja će trajati 4 mjeseca, a izvršit će se u 4 jednaka uzastopna mjesečna obroka, svaki u pojedinačnom iznosu od 500,00 kn.**

Obrazloženje

Povjerenstvo je na 103. sjednici, održanoj 23. listopada 2020.g. pokrenulo postupak za odlučivanje o sukobu interesa protiv dužnosnice Danijele Lončar, zamjenice općinskog načelnika Općine Kumrovec, zbog moguće povrede članka 7. točke d. ZSSI-a, koja se odnosi na primanje, uz volontersku naknadu i dodatnih naknada za poslove obnašanja javne dužnosti zamjenice općinskog načelnika i to naknadu za prisustvovanje i sudjelovanje na sjednicama Općinskog vijeća Općine Kumrovec u iznosu od 400,00 kn u 2017.g., 300,00 kn u 2018.g. i 600,00 kn u 2019.g.

Dužnosnica se na navedenu odluku o pokretanju postupka očitovala dana 8. prosinca 2020.g. pismenom koje je zaprimljeno u ulaznoj pošti Povjerenstva pod brojem 711-U-4480-P-160-19/20-11-4. U predmetnom očitovanju dužnosnica navodi kako se u izvješću o imovinskom stanju koje je dostavila Povjerenstvu 5. srpnja 2017.g., 7. siječnja 2019.g. i 21. siječnja 2020.g. omaškom zaboravila evidentirati primitke za prisustvovanje i sudjelovanje sjednicama Općinskog vijeća Općine Kumrovec u iznosu od 400,00 kn u 2017.g., 300,00 kn u 2018.g. i 600,00 kn u 2019.g. Dužnosnica navodi kako u 2020.g. nije primila navedene primitke te da ih niti nadalje neće primati. Dužnosnica navodi i kako na ostale navode iz odluke broj 711-I-1702-P-160-19/20-10-19 od 23. listopada 2020. nema primjedbi. Dužnosnica zaključno navodi da izražava iskreno žaljenje te da će navedene podatke naknadno upisati u Izvješće o imovinskom stanju i ubuduće neće primati primitke za prisustvovanje i sudjelovanje na sjednicama Općinskog vijeća Općine Kumrovec.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu odredbi navedenoga Zakona. Uvidom u Registar dužnosnika koji ustrojava i vodi Povjerenstvo utvrđeno je kako Danijela Lončar obnaša dužnost zamjenice općinskog načelnika Općine Kumrovec od 8. lipnja 2017.g. Stoga je Danijela Lončar, povodom obnašanja navedene dužnosti, obvezna postupati sukladno odredbama ZSSI-a.

 Uvidom u Izvješće o imovinskom stanju podneseno povodom bitne promjene od 7. siječnja 2019.g. Povjerenstvo je utvrdilo kako je dužnosnica navela da dužnost obnaša volonterski te da za navedeno prima naknadu u iznosu od 2.000,00 kuna mjesečno. Isto tako, dužnosnica je navela da od Općine Kumrovec prima i mjesečni iznos od 400,00 kuna a koji se odnosi na primitke koji se ne smatraju dohotkom.

 Uvidom u informacijski sustav porezne uprave Povjerenstvo je utvrdilo kako dužnosnica od Općine Kumrovec prima mjesečni iznos od 2.000,00 kn. Isto tako, Povjerenstvo je utvrdilo kako se navedeni iznos prvi puta povećao 5.12.2017.g. na 2.400,00 kuna, 14.6.2018.g. iznosio je 3.848,00 kuna, 4.7.2018.g. iznosio je 4.276,00 kuna, 2.8.2018.g. iznosio je 2.456,00 kuna, 3.9.2018.g. 2.964,00 kuna, 02.10.2018.g. iznosio je 3.480,00 kuna, 05.11.2018.g. iznosio je 3.500,00 kn, 3.12.2018.g. iznosio je 3.392,00 kn, 7.1.2019.g iznosio je 3.956,00 kn, 4.2.2019 iznosio je 3.860,00 kn, 5.3.2019.g. iznosio je 3.820,00 kuna, 1.4. 2019.g. iznosio je 3.960,00 kuna, a 7.5.2019.g. iznosio je 4.020,00 kuna.

Općina Kumrovec je dana 2. prosinca 2019.g. dostavila očitovanje u kojem se navodi da gđa Danijela Lončar obnaša dužnost zamjenice općinskog načelnika Općine Kumrovec volonterski od lipnja 2017. godine nadalje, te nije mijenjala način obnašanja dužnosti u aktualnom mandatu. Nadalje, navodi se da Odlukom Općinskog vijeća Općine Kumrovec KLASA: 021-05/13-02/10, URBROJ: 2135-05-13-04-01 od 13.lipnja 2013. godine naknada zamjeniku Općinskog načelnika iznosi 2.000,00 kn mjesečno te da je Općinsko vijeće Općine Kumrovec dana 24. siječnja 2019.g. donijelo Odluku KLASA: 021-05/19-02/01, URBROJ: 2135-05-19-04-06 o visini novčane naknade za volonterski rad kojom se utvrđuje novčana naknada za volonterski rad zamjeniku Općinskog načelnika u neto iznosu 3.500,00 kn mjesečno. U odnosu na razlike u isplaćenim iznosima tijekom 2018.g. i 2019.g. Općina Kumrovec navodi kako se navedeni iznosi odnose na naknadu i trošak korištenja osobnog automobila u službene svrhe te dostavljaju popis navedenih isplata. Nadalje, a u donosu na navedene naknade, Općina navodi kako je prema Odluci Općinskog vijeća Općine Kumrovec KLASA:021-05/01-02/10, URBROJ: 2135-05-01-01 od 27.06.2001. godine o visini naknade troškova prisustvovanja sjednicama utvrđena naknada za prisustvovanje sjednicama u iznosu od 100,00 kn. Nadalje, navodi se kako je gospođa Danijela Lončar prisustvovala sjednicama Općinskog vijeća i za navedeno joj je isplaćena naknada. U prilog očitovanju Općina Kumrovec, između ostalog, dostavila je Odluke o visini novčane naknade za volonterski rad od 13. lipnja 2013.g. i 24. siječnja 2019.g., Odluku o visini naknade troškova prisustvovanja sjednicama od 27. lipnja 2001.g. i isplatne liste za dužnosnicu Danijelu Lončar.

Uvidom u Odluku o visini naknade troškova prisustvovanja sjednicama od 27. lipnja 2001.g. Povjerenstvo nije uspjelo utvrditi na što se odnose troškovi prisustvovanja sjednicama, odnosno nije uspjelo utvrditi radi li se o troškovima putovanja na predmetne sjednice ili naknadi koja se isplaćuje radi sudjelovanja na sjednicama Općinskog vijeća te je stoga vezano uz navedeno zatražilo dodatno očitovanje Općine Kumrovec.

Općina Kumrovec je dana 28. travnja 2020.g. odgovorila na dodatno traženje Povjerenstva navodeći kako se naknada troškova prisustvovanja sjednicama isplaćuje dužnosnicima radi samog prisustvovanja i sudjelovanja na sjednicama Općinskog vijeća Općine Kumrovec i to u neto iznosu od 100,00 kuna po sjednici. Nadalje, navodi se kako ostale naknade vezane za Općinsko vijeće Općine Kumrovec Općina ne isplaćuje. Isto tako, navodi se da je 3.listopada 2019.g. predsjedniku vijeća povećana naknada za prisustvovanje sjednicama Općinskog vijeća sa 100,00 na 300,00 kuna neto.

Uvidom u Odluku o naknadi troškova članovima tijela Općine Kumrovec Povjerenstvo je utvrdilo da temeljem članka 3. predmetne odluke pravo na naknadu troškova pripada između ostalih i općinskom načelniku te njegovom zamjeniku. Uvidom u popis prisutnih osoba sjednicama Općinskog vijeća od 2018.g. nadalje razvidno je da je dužnosnica Danijela Lončar pristupila na sjednice dana 16.11.2018.g., 14.12.2018.g., 24.1.2019.g., 27.6.2019.g., 13.9.2019.g., 3.10.2019.g., 13.11.2019.g., 17.12.2019.g. i 10.3.2020.g.

Člankom 4. stavkom 1. ZSSI-a propisano je da se plaćom dužnosnika, u smislu ZSSI-a, smatra svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI-a kao jedno od zabranjenih djelovanja propisano je da je dužnosnicima zabranjeno primati dodatnu naknadu za poslove obnašanja javnih dužnosti. S obzirom da iz prikupljenih podataka i dokumentacije proizlazi da su dužnosnici uz primanje volonterske naknade ujedno isplaćivane i naknade za sudjelovanje na sjednicama Općinskog vijeća Općine Kumrovec i to na način da joj je isplaćeno ukupno 400,00 kn u 2017.g., 300,00 kn u 2018.g. i 600,00 kn u 2019.g., navedeno upućuje da je u postupanju dužnosnice došlo do povrede članka 7. točke d) ZSSI-a.

Naime, navedenom zakonskom odredbom dužnosnicima, koji za obnašanje dužnosti primaju plaću, što sukladno članku 4. stavku 1. ZSSI-a obuhvaća i volontersku naknadu, bez iznimke je zabranjeno primanje dodatne naknade za obnašanje javne dužnosti. Dužnosnici mogu primiti samo naknadu putnih i drugih opravdanih troškova koji nastanu u obnašanju javne dužnosti.

Slijedom navedenog, Povjerenstvo je odlučilo kao u točki I. izreke.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Za povredu odredbi članka 7. ZSSI-a Povjerenstvo može izreći sankcije koje su propisane stavkom 1. članka 42. navedenog Zakona. Prilikom odmjeravanja vrste i visine sankcije Povjerenstvo je cijenilo sve okolnosti konkretnog slučaja iz kojih proizlazi težina povrede i odgovornost dužnosnika.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kn, vodeći računa o težini i posljedicama povrede Zakona.

Kao okolnost koja uvećava težinu povrede ZSSI-a i opravdava izricanje sankcije obustave dijela mjesečne plaće dužnosnice, Povjerenstvo je ocijenilo činjenicu da je dužnosnica tijekom obnašanja dužnosti tri godine primala zabranjenu naknadu.

Kao okolnost koja umanjuje odgovornost dužnosnice i opravdava izricanje niže sankcije unutar Zakonom propisanog raspona, Povjerenstvo je cijenilo okolnost da se radi o relativno malom iznosu ostvarenih dodatnih naknada.

Povjerenstvo smatra da je za opisanu povredu primjerena sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 2.000,00 kn koja će trajati 4 mjeseca te će se izvršiti u 4 jednaka mjesečna obroka, svaki u pojedinačnom iznosu 500,00 kuna.

Slijedom svega gore navedenog, Povjerenstvo je donijelo odluku kao u točki II. izreke ovog akta.

 PREDSJEDNICA POVJERENSTVA

 Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnica Danijela Lončar, elektroničkom dostavom
2. Objava na internetskoj stranici Povjerenstva
3. Pismohrana